GEPF sê oor Steinhoff-kwessieArgieffoto Die pensioenfonds vir staatsamptenare (GEPF) het sy lede, pensioentrekkers en begunstigdes gerusgestel dat hul pensioene veilig is ondanks bewerings van rekeningkundige onreëlmatighede by Steinhoff International Holdings in sy onlangse finansiële state. Die GEPF het in ŉ verklaring gesê soos op 31 Maart 2017 het die GEPF deur die Openbare Beleggingskorporasie (OBK) Steinhoff International-aandele ter waarde van ongeveer R28 miljard besit wat ongeveer 10% van die maatskappy se aandele is, maar slegs 1% van die totale bates van die fonds. “Die invloed van die aansienlike verandering in die aandeelprys op die GEPF is beduidend, maar hanteerbaar,” lui die verklaring. “As ŉ vastevoordeelfonds beïnvloed die beweging in die waarde van individuele beleggings nie die voordele vir lede en pensioentrekkers nie. Daarom is lede en pensioentrekkers se voordele veilig.” Die GEPF het gesê hy verwag die hoogste standaarde wanneer dit by die korporatiewe bestuur van alle beleggingsmaatskappy kom en daarom is die bewerings rakende Steinhoff ŉ ernstige bron van kommer. Maroela Media het vroeër berig Markus Jooste, Steinhoff se uitvoerende hoof, het verlede week inderhaas bedank nadat die maatskappy gevra het dat ŉ ondersoek gedoen word na beweerde rekeningkundige onreëlmatighede en moontlike bedrog. Die maatskappy, wat onlangs ŉ presteerder op die Johannesburgse Effektebeurs (JSE) geword het namate dit verskeie Europese kleinhandelaars verbygesteek het, is die onderwerp van ŉ ondersoek na rekeningkundige onreëlmatighede in Duitsland. Jooste was byna 20 jaar lank aan die stuur van die uitbreiding van Steinhoff as een van die wêreld se grootste kleinhandelaars van huishoudelike goedere. Die GEPF het gesê hy monitor tans die situasie en wag op meer inligting wat deur die onderskeie ondersoeke aan die lig gebring sal word voordat hy op gepaste stappe sal besluit. Steinhoff het intussen gesê hy het Moelis & Company en AlixPartners onderskeidelik as onafhanklike finansiële adviseur en operasionele adviseur aangestel. Die beleërde maatskappy het ook aangekondig dat hy sy jaarlikse gelduitlenersvergadering in Londen tot 19 Desember sal uitstel, ŉ week later as oorspronklik beplan. Steinhoff het gesê hy fokus nou daarop om operasionele likiditeit te behou en voort te gaan met die finansiering van bestaansbedrywighede regdeur sy filiale. “Die groep vra en benodig voortgesette ondersteuning met betrekking tot bestaande fasiliteite van al sy gelduitleners (kredietverskaffers) om onmiddellike stabilisering van die groep se finansiering te bereik,” het die maatskappy gesê. Steinhoff, wat sy oorsprong in Duitsland het maar in Suid-Afrika gebaseer is, is ŉ globale meubel- en huishoudelikegoedere-handelaar met meer as 40 handelsmerke in meer as 30 lande. Die maatskappy het 130 000 mense in diens van sy onderliggende bedrywighede bestaande uit sowat 12 000 kleinhandelafsetpunte.